# Bandera de Kosovo

La bandera de la República de Kosovo fou adoptada per l'Assemblea de Kosovo immediatament després de la declaració d'independència de la República de Kosovo de Sèrbia el 17 de febrer de 2008. La bandera s'escollí a partir d'un concurs internacional de disseny organitzat per l'Equip d'Unitat Kosovar amb el suport de les Nacions Unides que va rebre gairebé un miler de propostes. El disseny actual és una variant d'una proposta realitzada per Muhamer Ibrahimi. La bandera consisteix en sis estels blancs disposats en forma d'arc a sobre d'un mapa daurat de Kosovo en un fons blau. Els estels simbolitzen les sis majories ètniques de Kosovo.
Abans de la declaració d'independència, Kosovo estava sota l'administració de les Nacions Unides i, per tant, oficialment utilitzava la bandera de les Nacions Unides. Les poblacions ètniques sèrbia i albanesa feien servir les seves pròpies banderes des del període de la Iugoslàvia socialista. Els serbis feien servir una bandera tricolor vermella, blava i blanca, com la base de l'actual bandera de Sèrbia; la població albanesa, d'altra banda, feia servir la bandera d'Albània des dels anys 1960 com la seva bandera de nacionalitat. Ambdues banderes encara es poden veure en la Kosovo independent en l'actualitat.
Molts països, com Sèrbia, Rússia i Xina, no reconeixen el país de Kosovo i la bandera de Kosovo.

## Disseny i ús

La bandera de Kosovo té un fons blau sobre el qual hi ha un mapa de Kosovo i sis estels. Aquests sis estels simbolitzen oficialment els sis grups ètnics majoritaris de Kosovo: els albanesos, els serbis, els turcs, els goranis, els gitanos (sovint agrupats amb els ashkalis i egipcis balcànics) i els bosnis. De manera no oficial, de vegades es diu que els sis estels representen les sis regions que, segons la ideologia ultranacionalista albanesa, formen la Gran Albània: Albània, Kosovo, l'oest de Macedònia del Nord, parts del nord de Grècia, parts de Montenegro i la vall de Preševo del sud de Sèrbia. La bandera de Kosovo s'assembla a la de Bòsnia i Hercegovina pel que fa als colors i les formes utilitzades (estels blancs i una forma groga sobre fons blau). El fet que la bandera tingui la silueta del mapa no és gaire usual entre les banderes nacionals: l'única altra bandera mundial que també la té és la de Xipre. Les proporcions de la bandera es van anunciar durant el concurs com a 2:3, però, després de l'aprovació de la llei de protocol diplomàtic de Kosovo l'abril del 2009, la proporció es va determinar en 1:1,4 (o 5:7 en nombres enters). Els colors i la construcció de la bandera encara no han estat definits; tanmateix, hi ha un document oficial del govern que determina els colors de la bandera mitjançant el model de color CMYK. D'aquests valors CMYK se'n poden extreure manualment els valors no oficials en RGB.
L'ús de la bandera de Kosovo està regulat per la «Llei sobre l'ús dels símbols estatals de Kosovo». El govern de Sèrbia es mostra contrari a l'ús de la bandera kosovar en esdeveniments internacionals.

### Colors i mides

| Model de color | Blau | Or | Blanc |
| CMYK (govern) | 100-80-0-0 | 0-20-60-20 | 0-0-0-0 |
| Hexadecimal (govern) | #244AA5 | #D0A650 | #FFFFFF |
| Hexadecimal (no oficial) | #183884 | #dbbb5b | #FFFFFF |
| Ús | Llargada i amplada |
| Exterior (asta de 10 metres de llargada fixada al terra) | Sense excedir 350 × 498 cm |
| Exterior (asta de 10 metres de llargada en un balcó) | 200 × 280 cm |
| Interior (asta de 2,5 metres d'alt) | 107 × 150 o 150 × 210 cm |
| Bandera de sobretaula | 16 × 23 cm |

## Ús d'altres banderes

La bandera albanesa i la sèrbia no són oficials a Kosovo, però el seu ús està permès.

### Ús de la bandera albanesa

La bandera d'Albània encara és utilitzada pels albanokosovars.

### Ús de la bandera sèrbia

Sèrbia no reconeix la secessió de Kosovo i el considera una entitat governada per les Nacions Unides dins del seu territori sobirà anomenat Província autònoma de Kosovo i Metohija (en serbi «Аутономна Покрајина Косово и Метохија»), segons la constitució de Sèrbia del 2006. Fins i tot mesos després de la declaració d'independència kosovar, la bandera sèrbia encara es podia veure en edificis governamentals oficials fins que el govern de Kosovo va reemplaçar oficialment el govern serbi. Les banderes sèrbies s'utilitzaren en manifestacions per una Kosovo sota domini serbi i encara es poden veure en àrees del nord de majoria sèrbia. El 2009, una persona fou sentenciada per un comitè de jutges de l'EULEX per incitar a l'odi onejant una bandera de Sèrbia en una mesquita del sud de Mitrovica (entre altres càrrecs de discòrdia i intolerància i d'un intent d'assassinat d'un policia).

## Abans de la independència

Fins al 2008 Kosovo no tingué cap bandera que es pogués considerar pròpia. Tanmateix, durant diferents períodes de la història hi han onejat diferents banderes. Abans de 1969, les úniques banderes que es podien fer onejar legalment a Kosovo (que llavors era una província autònoma) eren la de la República Federal Socialista de Iugoslàvia i la de la República Socialista de Sèrbia. Si es feia onejar una bandera nacionalista –tal com l'albanesa, la sèrbia o la croata– el responsable podia ser condemnat a penes de presó. El 1969, es permeté utilitzar la bandera albanesa a la població kosovar albanesa com a bandera nacional. La bandera, però, havia de contenir una estrella roja (símbol de la nació iugoslava). La bandera de la República Popular Socialista d'Albània de l'època, tanmateix, ja contenia l'estrella roja sobre l'àguila bicèfala. Més tard, les diferents nacionalitats de Kosovo pogueren fer servir les seves pròpies banderes nacionals, ja que la legislació ho permeté. Abans de la mort del líder iugoslau Josip Broz Tito i del trencament de la RFS de Iugoslàvia, hi havia demandes de veto sobre la bandera albanesa perquè els residents de Kosovo i Metohija no volien viure sota una bandera estrangera. Aquest sentiment culminà en la denominada «Petició de 2016», la qual demanava, entre altres coses, una major sobirania per Sèrbia i l'eliminació de tots els símbols albanesos. El bàndol serbi també va començar a eliminar l'estrella roja de la bandera iugoslava, utilitzant-la per protestar i contrarestar la població albanesa i per promoure una «Gran Sèrbia».
Quan Kosovo es trobava sota administració de les Nacions Unides –les quals van establir una missió de pau un cop finalitzada la Guerra de Kosovo–, hi onejava la bandera de les Nacions Unides. Tanmateix, la bandera utilitzada per la població albanokosovar era l'albanesa. També es feia servir la bandera albanesa en edificis públics, tot i que anava en contra de les normes de l'ONU. Aquestes normes dictaven que en els edificis públics només podien onejar la bandera de l'ONU i d'altres autoritzades com les banderes de les ciutats. També segons aquestes normes, si onejava la bandera albanesa, també havia d'onejar la bandera sèrbia. Això, però, mai fou complert a la pràctica: la bandera albanesa fou sempre present a la MINUK (Missió d'administració provisional de les Nacions Unides a Kosovo).

## Concurs per la nova bandera

El concurs de disseny de la nova bandera, dut a terme el juny de 2007, va rebre 993 propostes. Segons les condicions de les Nacions Unides, tots els símbols havien de reflectir la naturalesa multiètnica de Kosovo, i calia evitar l'ús d'àguiles bicèfales albaneses o sèrbies així com l'ús de dissenys que només tinguessin les combinacions de colors vermell-negre i vermell-blau-blanc. El vermell i el negre són els colors que apareixen a la bandera d'Albània, mentre que el vermell, blau i blanc són els de la bandera de Sèrbia. Addicionalment, totes les propostes havien de ser rectangulars i d'una proporció 2:3. La Comissió de símbols de Kosovo, un cop finalitzat el termini, va seleccionar tres dissenys que després foren votats per l'Assemblea de Kosovo (es requeria una majoria de dos terços com a mínim). Les tres propostes escollides foren presentades davant de l'Assemblea el 4 de febrer de 2008.

### Propostes i decisió final

Les tres propostes finals escollides foren les següents:
* Fons blau amb un mapa blanc de Kosovo envoltat de cinc estels. Les estrelles són de diferent mida i representen els diferents grups ètnics que resideixen a Kosovo. L'estrella major representaria l'ètnia dels albanesos.
* Tricolor vertical negra, blanca i vermella.
* Tricolor vertical negra, blanca i vermella amb una espiral (símbol dardanià del sol giratori) al centre de la franja blanca.
L'Assemblea de Kosovo va votar el 17 de febrer de 2008 a favor d'utilitzar una variant de la primera proposta. La versió modificada tenia un estel addicional, igualava la mida de tots els estels, invertia els colors dels estels i del mapa, feia el mapa més gran i col·locava els estels en una corba sobre l'arc. Aquesta versió és la que s'usa actualment i la que és oficial a la República de Kosovo.
* Bandera final, escollida per l'Assemblea el 17 de febrer de 2008
* Proposta original del disseny escollit
* Proposta alternativa
* Proposta alternativa

## Altres propostes

Ibrahim Rugova, el primer president de Kosovo, va introduir la bandera de Dardània el 29 d'octubre del 2000. La bandera és blava, inscrita amb un cercle vermell amb un anell daurat. Dintre del disc vermell hi ha l'àliga albanesa que sosté una cinta amb la llegenda «Dardania». Dardània és el nom d'una antiga regió que ocupava més o menys la mateixa àrea que Kosovo, però no és reconeguda oficialment per cap potència internacional. Aquesta bandera no fou gaire popular, però fou utilitzada esporàdicament en esdeveniments culturals i esportius durant el període de la MINUK, així com durant el funeral de Rugova per cobrir el seu taüt. Encara es fa servir en l'actualitat com un estendard presidencial no oficial i pels dos partits polítics rugovans, la Lliga Democràtica de Kosovo i la Lliga Democràtica de Dardània.
Abans de la declaració d'independència, els kosovars mostraven una bandera que consistia en un mapa de Kosovo sobre un fons blau i groc, similar a la bandera de Bòsnia i Hercegovina.

## Notes

* ↑ Pels esdeveniments esportius, la bandera de la unificació coreana també conté el mapa de la península de Corea. Vegeu: «Unification flag, Arirang tapped for unified Korean team» (en anglès). Kyodo News International, 19-03-2001.
* ↑ Els colors foren extrets del model de color CMYK mitjançant l'Inkscape. Cal notar que no hi ha una única conversió possible de CMYK a RGB: la conversió depèn de les característiques de reproducció de color del medi, de la llum ambient, etc.

## Referències

* 1 2 3 4 «LIGJI NR.03/L-132 PËR PROTOKOLLIN E SHTETIT TË REPUBLIKËS SË KOSOVËS» (en albanès). Gazetën Zyrtare Republika e Kosovës, 16-04-2009. Arxivat de l'original el 2017-08-16. [Consulta: 24 gener 2013].
* 1 2 3 Fawkes, Helen «Kosovo celebrates 'dream come true'» (en anglès). BBC News, 17-02-2008.
* ↑ «Kosovo MPs proclaim independence» (en anglès). BBC News. British Broadcasting Corporation, 17-02-2008.
* 1 2 Wander, Andrew «With independence looming, Kosovo to pick a flag» (en anglès). Christian Science Monitor, 08-02-2008.
* ↑ «Prime Minister Thaçi meets designer of Kosova flag Mr. Muhamer Ibrahimi» (en albanès). Office of the Prime Minister of Kosovo, 23-02-2008 [Consulta: 24 gener 2013]. Arxivat 2012-03-08 a Wayback Machine. «Còpia arxivada». Arxivat de l'original el 2012-03-08. [Consulta: 24 gener 2013].
* 1 2 «Parliament adopted the flag of Kosovo state» (en anglès). Priština: Kosovapress, 17-02-2008. Arxivat de l'original el 2008-02-27. [Consulta: 24 gener 2013].
* 1 2 Reeves, Terri Bryce «Former Kosovar leader rejoices from afar». St. Petersburg Times, 19-02-2008.
* ↑ Author, Post. «International Recognition of Kosovo» (en anglès), 02-01-2018. [Consulta: 30 desembre 2018].
* ↑ Salihu, Mevlyde. «OSCE Kosovo Mission helps push for greater integration of minorities» (en anglès). Organització per a la Seguretat i la Cooperació a Europa, 19-10-2006.
* ↑ Judah, Tim «Could Balkan break-up continue?» (en anglès). BBC News. British Broadcasting Corporation, 22-02-2008.
* ↑ Smith, Whitney. Flag Lore Of All Nations. Millbrook Press, 1 de maig del 2001, p. 18. ISBN 0-7613-1753-8.
* ↑ «About Cyprus — Cyprus Flag and Emblem» (en anglès). Govern de Xipre, 2006. Arxivat de l'original el 2012-05-29. [Consulta: 24 gener 2013].
* 1 2 «Kosovo Unity Team announces the COMPETITION FOR THE FLAG AND EMBLEM OF KOSOVO» (PDF) (en anglès). Equip d'Unitat Kosovar, 13-06-2007. Arxivat de l'original el 2007-10-21. [Consulta: 24 gener 2013].
* 1 2 3 «National Flag of Kosovo» (PDF). Oficina del Primer Ministre de Kosovo, 2008. Arxivat de l'original el 2017-07-21. [Consulta: 24 gener 2013].
* 1 2 «Important information about Flag and Coat of Arms of Republic of Kosovo». Kosovo Thanks You.com, 26-01-2009.
* ↑ «2008/03-L038 Law on the Use of Kosovo State Symbols» (PDF). Assemblea de la República de Kosovo, 20-02-2008.
* ↑ «Hackers post Kosovo flag on Serb official site» (en anglès). Reuters, 12-09-2008 [Consulta: 24 gener 2013]. Arxivat 2011-06-05 a Wayback Machine. «Còpia arxivada». Arxivat de l'original el 2011-06-05. [Consulta: 24 gener 2013].
* ↑ «Documents by Opinion and Study» (en anglès). Venice.coe.int. Arxivat de l'original el 2012-08-05.
* ↑ «Kosovo flag flies in Serb enclave court for first time since independence» (en anglès). Koha Ditore, 22-12-2008.
* ↑ Bilefsky, Dan «In Serbia, waving the flag but avoiding nationalism» (en anglès). The New York Times, 11-05-2008.
* ↑ «Kosovo Serb sentenced for inciting hatred» (en anglès). Radiotelevizioni i Kosovës. SETimes.com, 20-11-2009.
* ↑ Spencer, Metta. The Lesions of Yugoslavia (en anglès). Emerald Group Publishing, 2 de febrer del 2001, p. 289. ISBN 978-0-7623-0280-2.
* ↑ Elsie, Robert. Historical Dictionary of Kosovo (en anglès), 2004, p. xxxvi. ISBN 0-8108-5309-4.
* ↑ «Zastave nasih naroda» (en croat). Svijet oko nas — enciklopedija za djecu i omladinu II, IX, 1985, pàg. 403.
* ↑ Peaslee, Amos Jenkins. Constitutions of Nations, Volume 3 (en anglès), p. 19.
* ↑ Krieger, Heike. The Kosovo Conflict and International Law An Analytical Documentation 1974–1999. Cambridge University Press, 27 d'agost del 2001, p. 7. ISBN 0-521-80071-4.
* ↑ Filipović, Gordana. Kosovo — Past and Present (en anglès), 1989, p. 362.
* ↑ Dragović-Soso, Jasna. Saviours of the Nation Serbia's Intellectual Opposition and the Revival of Nationalism (en anglès). McGill-Queen's University Press, 9 d'octubre del 2002, p. 137–138. ISBN 978-0-7735-2523-8.
* ↑ Rogel, Carole. The Breakup of Yugoslavia and the War in Bosnia (en anglès). Greenwood Press, 30 de maig del 1998, p. 49. ISBN 0-313-29918-8.
* 1 2 Lucas, Kristina. Footsteps in Kosovo (en anglès). Trafford Publishing, 8 de novembre de 2004, p. 142. ISBN 1-4120-2923-6.
* ↑ Holohan, Anne. Networks of Democracy Lessons from Kosovo for Afghanistan, Iraq, and Beyond (en anglès). Stanford University Press, 2005, p. 16. ISBN 0-8047-5190-0.
* 1 2 «Kosovo to pick a state flag» (en anglès). New Kosova Report, 09-02-2008.
* ↑ «Kosovo Starts Selection of its Future Flag and Emblem» (en anglès). Balkan Investigative Reporting Network, 07-05-2007.
* ↑ «Priština daily speculates on independence date» (en anglès). Beta, 05-02-2008 [Consulta: 24 gener 2013]. Arxivat 2011-06-07 a Wayback Machine. «Còpia arxivada». Arxivat de l'original el 2011-06-07. [Consulta: 24 gener 2013].
* 1 2 Charter, David «Wanted: new flag and anthem for Kosovo». Times Online [Londres], 11-02-2008. Arxivat 2008-09-03 a Wayback Machine.
* 1 2 «Kosovo (Province, Serbia) - Dardania (flag of uncertain status)». Flags of the World, 23-02-2008.
* ↑ «Kosovo Television Debate: Kosovar flags and symbols» (en anglès). RTK. Balkan Investigative Reporting Network, 21-12-2005 [Consulta: 24 gener 2013]. Arxivat 2008-05-23 a Wayback Machine. «Còpia arxivada». Arxivat de l'original el 2008-05-23. [Consulta: 24 gener 2013].
* ↑ «Lidhja Demokratike e Dardanisë» (en albanès), 2007. Arxivat de l'original el 2010-01-26. [Consulta: 24 gener 2013].
* ↑ Pancevski, Bojan «Call for calm as Kosovo independence looms» (en anglès). Telegraph.co.uk, 26-02-2008.

## Vegeu també

* Escut de Kosovo
* Bandera d'Albània
* Bandera de Sèrbia

## Enllaços externs

* The Comprehensive proposal for Kosovo Status Settlement by UNOSEK Arxivat 2007-06-06 a Wayback Machine. (anglès)
* Kosovo looking for state emblems Arxivat 2007-09-29 a Wayback Machine. (anglès)